Document ID: 32006D0557

KOMISJONI OTSUS,
8. august 2006,
millega muudetakse otsust 2005/802/EÜ, millega kiidetakse heaks seoses Venemaa Föderatsioonist pärit kaaliumkloriidi importi käsitleva dumpinguvastase menetlusega pakutud kohustused
(2006/557/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1) (edaspidi “algmäärus”), eriti selle artiklit 8,
olles konsulteerinud nõuandekomiteega,
ning arvestades järgmist:
(1)
Määrusega (EMÜ) nr 3068/92 (2) (edaspidi “esialgne määrus”) kehtestas nõukogu lõplikud dumpinguvastased tollimaksud muu hulgas Valgevenest ja Venemaalt pärit kaaliumkloriidi (edaspidi “kaaliumkloriid” või “vaatlusalune toode”) impordi suhtes.
(2)
Pärast dumpinguvastaste tollimaksude aegumise läbivaatamist vastavalt algmääruse artikli 11 lõikele 2 ja pärast vahepealset läbivaatamist vastavalt algmääruse artikli 11 lõikele 3 (edaspidi “varasem uurimine”) otsustas nõukogu määrusega (EÜ) nr 969/2000, (3) et eespool nimetatud meetmed säilitatakse ja nende vormi muudetakse. Meetmed kehtestati kindlaksmääratud summana eurodes tonni kohta kaaliumkloriidi erinevate kategooriate ja klasside kaupa.
(3)
Määrusega (EÜ) nr 992/2004 (4) nägi nõukogu erikohustuste pakkumise (edaspidi “laienemiskohustused”) tingimustel ette vabastada 1. mail 2004 Euroopa Liiduga ühinenud uutesse liikmesriikidesse (edaspidi “EL 10”) suunduv import dumpinguvastastest tollimaksudest ning volitas komisjoni nimetatud laienemiskohustused heaks kiitma. Lähtudes sellest ja kooskõlas algmääruse artikliga 8, artikli 11 lõikega 3, artikliga 21 ja artikli 22 lõikega c, kiitis komisjon määrusega (EÜ) nr 1002/2004 (5) heaks laienemiskohustused, mille esitasid i) üks Valgevene eksportiv tootja koos Austrias, Leedus ja Venemaal asuvate äriühingutega, ii) üks Venemaa eksportiv tootja koos Venemaal ja Austrias asuvate äriühingutega ning iii) üks Venemaa eksportiv tootja koos heakskiitmise ajal Küprosel asunud äriühinguga.
(4)
Määrusega (EÜ) nr 858/2005 (6) kiitis komisjon eespool nimetatud eksportivate tootjate uued kohustused heaks tähtajaga kuni 13. aprill 2006.
(5)
Pärast kahte eraldi vahepealse läbivaatamisega seotud osalist uurimist vastavalt algmääruse artikli 11 lõikele 3, mida taotlesid Venemaa eksportivad tootjad JSC Silvinit ja JSC Uralkali, muutis nõukogu määrusega (EÜ) 1891/2005 määrust (EMÜ) nr 3068/92, ja asendas kindlaksmääratud summad üheainsa väärtuselise tollimaksuga, mis kehtib kõigi nimetatud Venemaa äriühingute toodetavate kaaliumkloriidi liikide suhtes. Määrusega 2005/802/EÜ (7) kiitis komisjon heaks JSC Silviniti ja JSC Uralkali pakutud kohustused. Nimetatud ajal oli JSC Silviniti ainuõiguslik turustaja Moskvas asuv JSC International Potash Company, kellega koos JSC Silvinit tegi kohustuse pakkumise.
(6)
2006. aasta jaanuaris teatas JSC Silvinit komisjonile, et ta soovib muuta oma müügikanaleid ühendusse ja hõlmata sellesse turustajana Austrias Viinis asuva Polyfer Handels GmbH. Arvestades nimetatud muutust taotles JSC Silvinit määruse 2005/802/EÜ asjakohaste sätete vastavat muutmist. Sellega seoses esitasid JSC Silvinit, JSC International Potash Company ja Polyfer Handels GmbH ühise läbivaadatud kohustuse pakkumise.
(7)
Sellega seoses järeldati, et Polyfer Handels GmbHi hõlmamine JSC Silviniti müügikanalitesse ei mõjutanud kohustuse rakendamist ega tõhusat kontrolli.
(8)
Eespool nimetatut silmas pidades peeti asjakohaseks muuta vastavalt määruse 2005/802/EÜ regulatiivosa,
ON TEINUD JÄRGMISE OTSUSE:
Artikkel 1
Otsuse 2005/802/EÜ artikkel 1 asendatakse järgmisega:
“Artikkel 1
Käesolevaga kiidetakse heaks allpool nimetatud eksportivate tootjate ja äriühingute pakutud kohustused seoses Vene Föderatsioonist pärit kaaliumkloriidi importi käsitleva dumpinguvastase menetlusega.
Riik
Äriühing
TARICi lisakood
Venemaa Föderatsioon
Toodab Venemaal Solikamskis asuv JSC Silvinit ja müüb Venemaal Moskvas asuv JSC International Potash Company või Austrias Viinis asuv Polyfer Handels GmbH esimesele sõltumatule importijana tegutsevale kliendile ühenduses
A695
Venemaa Föderatsioon
Toodab ja müüb Venemaal Bereznikis asuv JSC Uralkali või toodab Venemaal Bereznikis asuv JSC Uralkali ja müüb Šveitsis Genfis asuv Uralkali Trading SA esimesele sõltumatule importijana tegutsevale kliendile ühenduses
A520”
Artikkel 2
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 8. august 2006

Labels: 18
4
1